Legendariese tydrenjaer sterf in sneeuvoertuigongelukKen Block (Foto: Twitter) Die Amerikaanse professionele tydrenjaer Ken Block, wat later ŉ internetsensasie geword het met sy waaghalsige toertjies agter die stuurwiel, is Maandag in die ouderdom van 55 jaar oorlede ná ŉ sneeuvoertuigongeluk. Block se renspan Hoonigan Racing het Maandag die nuus op sosiale media gedeel. “Ken Block was ŉ visionêr, pionier en ikoon. En die belangrikste, ŉ pa en man. Hy sal ongelooflik gemis word,” het Hoonigan Racing op Instagram geskryf. The Guardian berig die ongeluk het omstreeks 14:00 in Utah se Wasatch County plaasgevind. Die plaaslike sheriff se kantoor het gesê dat Block teen ŉ steil helling gery het toe die sneeuvoertuig omgeslaan en bo-op hom beland het. Hy is op die toneel dood verklaar aan beserings wat hy in die ongeluk opgedoen het. Ken Block (Foto: Twitter) Block het skaars sy tydrenloopbaan in 2005 begin toe hy as nuweling van die jaar in die Rally America Championship aangewys is. Hy het aan die Wêreldtydrenkampioenskap deelgeneem en verskeie tydrenkruismedaljes by die X Games gewen. Die renjaer het ook die sportdragmaatskappy DC Shoes gestig en die Gymkhana-videoreeks vervaardig, waarin hy gevaarlike bane en hindernisbane trotseer. Die reeks het miljoene kykers op YouTube gelok. In 2016 het hy in ŉ episode van die reeks Top Gear verskyn, terwyl hy saam met die akteur en gasheer Matt LeBlanc in Londen rondgery het. Daily Mail berig Block het nog verlede week toertjies in Idaho op ŉ nuwe en kragtiger sneeuvoertuig uitgevoer. Hy het selfs erken hoe die voertuig se krag hom verras het. Hy het ook vroeër op die dag van sy dood foto’s en video’s op Twitter gedeel waar hy met die sneeuvoertuig rondkerjakker. Block word oorleef deur sy vrou en drie kinders. This is how some mornings at my ranch in Utah look this time of year – freshly coated with snow! Luckily we have the Ski-doo sleds, @CanAm Mavericks (one on tracks!) and Defender, and the Kubota machinery to dig us out and keep the property maintained. pic.twitter.com/LXJG1A6yPr — Ken Block (@kblock43) December 29, 2022